《杂诗二首》
南北朝·王微

思妇临高台，长想凭华轩。
弄弦不成曲，哀歌送苦言。
箕帚留江介，良人处雁门。
讵忆无衣苦，但知狐白温。
日暗牛羊下，野雀满空园。
孟冬寒风起，东壁正中昏。
朱火独照人，抱景自愁怨。
谁知心思乱，所思不可论。

作者简介：（415—453）南朝宋琅邪临沂人，字景玄。王弘侄。善属文，能书画，兼解音律、医方、阴阳术数。初为始兴王刘浚友。微素无宦情，江湛举为吏部郎，不就。与何偃书，深言尘外之适。常住门屋一间，寻书玩古，终日端坐，床席皆生尘埃，惟坐处独净。弟有疾，微躬自处疗，以服药失度卒。深自咎恨，发病不复自疗，弟卒后四旬亦终。